b'\n_START_ARTICLE_\nQuod gratis asseritur, gratis negatur\n_START_PARAGRAPH_\nQuod gratis asseritur, gratis negatur er et uttrykk fra latin. Det betyr ordrett det som hevdes gratis, kan benektes gratis._NEWLINE_Det kan omskrives litt tydeliggj\xc3\xb8rende: Hvis ingen begrunnelse er gitt for en p\xc3\xa5stand, er det ikke p\xc3\xa5krevet med noen begrunnelse for \xc3\xa5 avvise den._NEWLINE_Uttrykket er av ukjent opphav, men er blitt alminnelig brukt i moderne tid i hvertfall siden tidlig p\xc3\xa5 1800-tallet._NEWLINE_Den praktiske anvendelse, for eksempel i argumentasjon, er litt smalere enn uttrykket indikerer. Dersom noe er alment kjent, eller umiddelbart overbevisende, ettersp\xc3\xb8rres i faglige sammenhenger vanligvis ikke ytterligere begrunnelse._NEWLINE_Det som er alment kjent er noe hvis sannhet er lett gjenkjennelig av en voksen person kjent med den relevante kontekst. Eksempel: \xc2\xabPave Johannes Paul II trakk som regel store folkemengder til sine arrangementer under sine utenlandsreiser\xc2\xbb._NEWLINE_Det som er umiddelbart overbevisende er en p\xc3\xa5stand som. n\xc3\xa5r den betraktes innen sin kontekst. tilfredsstiller formallogiske krav. Eksempel: \xc2\xabN\xc3\xa5r det ikke er mulig \xc3\xa5 vie alle behov og \xc3\xb8nsker samme oppmerksomhet og ressurser, kan det v\xc3\xa6re n\xc3\xb8dvendig \xc3\xa5 foreta prioriteringer\xc2\xbb._NEWLINE_For p\xc3\xa5stander som verken fremf\xc3\xb8rer noe som er alment kjent, eller er umiddelbart overbevisende, gjelder begrunnelsesbehovet.'